
Diákbál, barátok és zene – különleges felmérést készített diákjaival a Tatai Református Gimnázium
Közös programok a barátokkal, zene- és podcasthallgatás, filmek és sorozatok – ezzel töltik legszívesebben a szabadidejüket a Tatai Református Gimnázium diákjai. Az intézmény online kérdőívét több mint 220-an töltötték ki, válaszaikból pedig kiderül: kedvenc gimnáziumi programjuk a diákbál és az „Éjszaka az iskolában”, a művészetekhez és sportokhoz kapcsolódó közösségek pedig kifejezetten fontos szerepet játszanak az életükben. 
Milyen közösségek jelentenek számodra megtartó erőt a mindennapokban? Többek között ezt a kérdést tette fel diákjainak a Tatai Református Gimnázium online kérdőívében. A több mint 220 válasz rámutatott: ez a korosztály a baráti kapcsolatait és a családját tartja a legfontosabbnak, ám a sporthoz és a művészetekhez kapcsolódó közösségek – például zenekar, focicsapat, táncegyüttes, cserkészcsapat – is kiemelt szerepet játszanak az életükben, sokan pedig az iskolai osztályukat és gyülekezetük ifjúsági közösségeit is említették. 
Nem véletlen, hogy az intézmény különösen nagy hangsúlyt fektet a közösségi programokra és a művészetekre. „A művészet mindig a lélekről szól, a színházban pedig több művészeti ág is megjelenik, ezért sok diák megtalálja benne azt az önkifejezési formát, amelyben szabadon, mégis biztonságosan mutathatja meg önmagát” – mondja Nedermann Katalin, a Tatai Református Gimnázium diákszínpadának vezetője. A diákokból álló társulat az elmúlt években olyan darabokat állított színpadra, mint az István, a király rockopera, Shakespeare Sok hűhó semmiért című komédiája vagy Szigligeti Ede Liliomfija, komoly sikert aratva Tatán és más településeken, illetve diákszínjátszó-találkozókon. Nedermann Katalin azonban nem ezt tartja igazán fontosnak. „Vannak diákok, akik küzdenek a beilleszkedéssel, de a diákszínpadtól kapnak egy olyan lökést, amely segít nekik a közösség tagjává válni. Minden évben van olyan diákunk, akinek a színjátszás – saját bevallása szerint – megváltoztatta az életét” – mondja. 
Zene, podcast, film és öröméneklés
A diákok életében a zene és az irodalom egyébként is fontos szerepet játszik – derül ki a gimnázium felmérésből. A legtöbb válaszadó elsősorban a barátaival szereti tölteni a szabadidejét, míg a második legnépszerűbb program a zene- és a podcasthallgatás, amelyet a filmek és sorozatok nézése, a sport, az olvasás, valamint a főzés követ. De mit olvasnak? Az eredmények alapján mind a népszerű mai szerzők, mind az irodalomórákon megismert írók-költők műveit szívesen választják – előbbiek közül egyértelműen A Szent Johanna gimi sorozatot jegyző Leiner Laura, valamint a romantikus könyveket író Colleen Hoover vezet, míg a klasszikusok közül Petőfi Sándor és József Attila. 
Ha zenét hallgatnak, elsősorban a mai népszerű, hazai előadók választanak, de a gimnáziumban a klasszikusok és a könnyedebb műfajok is megjelennek. Tizennyolc éve működik az iskola ma már ötventagú kórusa, amely istentiszteleteken, iskolai és városi ünnepségeken szolgál, emellett több hazai és németországi helyszínen is fellépett már. A gimnázium Big Band Zenekara is állandó szereplője az iskolai báloknak és rendezvényeknek, de az évek során önálló koncerteken, bálokon és fesztiválokon is zenélt már a refis kötődésű zenészekből, diákokból, tanárokból, öregdiákokból álló zenekar. 
A gimnázium a közös éneklés örömét is megmutatja a diákoknak. „Mind az áhítatokon, mind a csendesnapokon, de az ünnepi időszakokban is fontos, kiemelt szerepe van a közös éneklésnek, ami az összetartozást erősíti. A csendesnapon kerül sor az osztályok közötti barátságos énekversenyre, ami az osztályközösséget építi, de emellett együtt is éneklünk. Időnként öröméneklést is szervezünk, amikor az aulába hívjuk a diákságot, hogy a szünet ideje alatt közösen énekeljünk. Mi is küzdünk azzal a jelenséggel, hogy a közös éneklés egyre kevésbé természetes a diákok számára, de az a tapasztalatunk, hogy idővel nemcsak megszokják, de a többség meg is szereti” – mondja Dr. Szabó Elődné iskolalelkész. 
Éjszaka az iskolában
„A gimnáziumunk egyik sajátossága, hogy köpenyt hordanak a diákok és a tanárok is. Ezt a köpenyt a tanévkezdő csendesnapokon a gólyák ünnepélyes körülmények között, névre szólóan kapják meg, így ez nem csupán egy kötelező ruhadarab, hanem a közösség szimbóluma is” – mondja Szabó Emese Liza, a Tatai Református Gimnázium diákönkormányzatának oszlopos tagja. Az intézmény közösségi élete valóban gazdag, igyekeznek minél több közösségépítő programot szervezni, ilyenek a csendesnapok, a diákbál, a különböző témahetek, diáknapok, az osztályok közötti foci-, röplabda-, kosárlabda-házibajnokságok, az ünnepek vagy éppen az „ingyen ölelés napja”. 
Az online felmérés eredménye alapján ezek közül a diákbál a legnépszerűbb, minden második válaszadónak ez a kedvenc iskolai programja. „Ez egy hagyományos bál estélyi ruhákkal, tánccal és tombolával. Az egyik célunk az volt, hogy a báli kultúrát népszerűsítsük, de ennél is fontosabb, hogy minőségi időt töltsünk együtt, hogy a különböző osztályokba, évfolyamokra járók megismerjék egymást” – emeli ki Szabó Emese Liza. 
A diákok a népszerűségi lista második helyére az „Éjszaka az iskolában” programot sorolták. A Tatai Református Gimnáziumba járók tanévenként ugyanis egy éjszakát a gimnázium épületében tölthetnek, jellemzően számháborúval, társasjátékozással, filmnézéssel és más programokkal – ezen az estén a vacsorát nem a szülők, hanem a tanárok készítik el a tanítványaiknak, akik az aulában, matracokon, hálózsákokban alszanak. 



